钦定古今图书集成/明伦汇编/氏族典/第142卷 > 元深
## 钦定古今图书集成/明伦汇编/氏族典/第142卷 > 元深

按《魏书广阳王传》：“广阳王建，闾子嘉，嘉子深，字智远，
袭爵。肃宗初，拜肆州刺史，劫盗止息。后为恒州刺史，
在州多所受纳，政以贿成。迁殿中尚书，未拜，坐淫城
阳王徽妃于氏，以王还第。及沃野镇人破六韩拔陵反叛，诏深为北道大都督，受尚书令李崇节度。及李
崇征还，深专总戎政。先是，别将李叔仁以拔陵来逼，
请求迎援。”深赴之，前后降附二十万人。既而鲜于修
礼叛于定州，杜洛周反于幽州，其馀降户遂欲推深
为主。深乃上书乞还京师，令左卫将军杨津代深为
都督，以深为侍中、右卫将军、定州刺史。城阳王徽与
深有隙，构之，征为吏部尚书，兼中领军。后河间王琛
等为鲜于修礼所败，乃除深仪同三司、大都督，章武
王融为左都督，裴衍为右都督，并受深节度。深以兵
士频经退散，人无斗情，连营转栅，日行十里，行达交
津，隔水而陈。贼修礼与葛荣猜贰，葛荣杀修礼自立，
北度瀛州。深便率众北转。荣东攻章武王融，战败于
白牛还。深遂退走，趋定州。闻刺史杨津疑其有异志，
乃止于州南佛寺。停三日夜，乃召都督毛谥等六七
人，臂肩为约，危难之际，期相拯恤。谥疑深意异，乃密
告津云“深谋不轨。”津遣谥讨深，深走出，谥叫噪追蹑。
深与左右行至博陵郡界，逢贼游骑，乃引诣葛荣。贼
徒见深，颇有喜者。荣新自立，内恶之，乃害深。庄帝追
复王爵，赠司徒公，谥曰忠武。